Tabung Haji 1

UNDANG-UNDANG
MALAYSIA

CETAKAN SEMULA

Akta 535

AKTA TABUNG HAJI 1995
Sebagaimana pada 1 Mei 2014

DITERBITKAN OLEH
PESURUHJAYA PENYEMAK UNDANG-UNDANG, MALAYSIA

DI BAWAH KUASA AKTA PENYEMAKAN UNDANG-UNDANG 1968
2014

Undang-Undang Malaysia2 AKTA 535

AKTA TABUNG HAJI 1995

Tarikh Perkenan Diraja … … … 7 Februari 1995

Tarikh penyiaran dalam Warta … … 16 Februari 1995

Tabung Haji 3

UNDANG-UNDANG MALAYSIA

Akta 535

AKTA TABUNG HAJI 1995

SUSUNAN SEKSYEN

BAHAGIAN I

PERMULAAN

 Seksyen

 1. Tajuk ringkas, permulaan kuat kuasa dan pemakaian

 2. Tafsiran

BAHAGIAN II

LEMBAGA TABUNG HAJI

 3. Penubuhan Lembaga Tabung Haji

 4. Fungsi Lembaga

 5. Meterai perbadanan Lembaga

 6. Keanggotaan Lembaga

 7. Saraan

 8. Mesyuarat Lembaga

 9. Pendedahan kepentingan dalam transaksi dengan Lembaga

 10. Kuasa Menteri untuk memberikan arahan dan menghendaki maklumat

 11. Jawatankuasa

BAHAGIAN III

PEGAWAI, PEKHIDMAT DAN EJEN LEMBAGA

 12. Ketua Pegawai Eksekutif

Undang-Undang Malaysia4 AKTA 535

 Seksyen

 13. Pelantikan pegawai, pekhidmat, ejen, penasihat, dsb.

 14. Kuasa untuk membuat peraturan-peraturan berkenaan dengan syarat
perkhidmatan dan tatatertib

BAHAGIAN IV

KEWANGAN

 15. Kumpulan Wang

 16. Deposit

 17. Pembiayaan atau bantuan kewangan

 18. Kuasa untuk meminjam

 19. Peraturan-peraturan berhubungan dengan deposit dan pengeluaran

 20. Pelaburan Kumpulan Wang

 21. Kumpulan Wang Rizab

 22. Pengisytiharan untung boleh agih

 23. Wang tidak dituntut

 24. Jaminan Kerajaan tentang bayaran

 25. Anggaran tahunan

 26. Akta Badan Berkanun (Akaun dan Laporan Tahunan) 1980

BAHAGIAN V

PENGELOLA JEMAAH HAJI

 27. Sekatan ke atas pengelola jemaah haji

 28. Permohonan lesen dan pengeluaran lesen

 29. Deposit cagaran

 30. Penalti kerana melanggar terma dan syarat lesen

 31. Obligasi pengelola jemaah haji jika jemaah haji tertahan di Tanah Suci
atau di tempat lain

 32. Pengeluaran tiket kepada jemaah haji

 33. Kebenaran untuk mengeluarkan tiket perjalanan sehala

Tabung Haji 5

BAHAGIAN VI

JEMAAH HAJI

 Seksyen

 34. Syarat bagi perjalanan ke Tanah Suci

 35. Lembaga hendaklah mengeluarkan Pasport Haji

 36. Harga hendaklah ditandakan pada tiket

BAHAGIAN VII

PELBAGAI

 37. Keterangan di bawah Akta ini

 38. Peruntukan tentang bidang kuasa

 39. Penalti am dan cubaan, dsb., untuk melakukan kesalahan

 40. Liabiliti pengurus, dsb.

 41. Kuasa untuk mengkompaun kesalahan

 42. Obligasi untuk menyimpan rahsia

 43. Perlindungan bagi anggota, pegawai, pekhidmat dan ejen

 44. Pekhidmat awam

 45. Kuasa untuk membuat peraturan-peraturan

 46. Kuasa untuk meminda Jadual

BAHAGIAN VIII

PEMANSUHAN DAN PERALIHAN

 47. Pemansuhan Akta Lembaga Urusan dan Tabung Haji 1969

 48. Keberterusan anggota

 49. Keberterusan undang-undang, dsb.

 50. Perpindahan kuasa, hak, liabiliti dan kewajipan

 51. Perpindahan tanah dan harta

 52. Kontrak sedia ada

 53. Keberterusan prosiding sivil dan jenayah

 54. Perpindahan Kumpulan Wang

 55. Perpindahan pendeposit dalam Kumpulan Wang

Undang-Undang Malaysia6 AKTA 535

 Seksyen

 56. Pengesahan perbuatan

 57. Keberterusan Pengarah Besar, pegawai dan pekhidmat

 58. Prosiding tatatertib yang belum selesai

 59. Penggunaan meterai

  JADUAL

Tabung Haji 7

UNDANG-UNDANG MALAYSIA

Akta 535

AKTA TABUNG HAJI 1995

Suatu Akta untuk menubuhkan Lembaga Tabung Haji; dan
untuk mengadakan perkara yang berkaitan dan bersampingan
dengannya.

 [1 Jun 1995, P.U. (B) 244/1995]

MAKA INILAH DIPERBUAT UNDANG-UNDANG oleh Seri
Paduka Baginda Yang di-Pertuan Agong dengan nasihat dan
persetujuan Dewan Negara dan Dewan Rakyat yang bersidang dalam
Parlimen, dan dengan kuasa daripadanya, seperti yang berikut:

BAHAGIAN I

PERMULAAN

Tajuk ringkas, permulaan kuat kuasa dan pemakaian

1. (1) Akta ini bolehlah dinamakan Akta Tabung Haji 1995 dan
hendaklah mula berkuat kuasa pada tarikh yang ditetapkan oleh
Menteri melalui pemberitahuan dalam Warta.

 (2) Akta ini hendaklah terpakai di seluruh Malaysia.

Tafsiran

2. (1) Dalam Akta ini, melainkan jika konteksnya menghendaki
makna yang lain—

 “hari yang ditetapkan” ertinya hari yang ditetapkan oleh Menteri
di bawah subseksyen 1(1);

 “jawatankuasa” ertinya jawatankuasa yang ditubuhkan di bawah
subseksyen 11(1);

Undang-Undang Malaysia8 AKTA 535

 “jemaah haji” ertinya mana-mana Muslim yang melakukan
perjalanan dari mana-mana tempat keluar atau tempat lain
di Malaysia atau di tempat lain bagi maksud menunaikan haji
di Tanah Suci;

 “Ketua Pegawai Eksekutif” ertinya orang yang dilantik di bawah
seksyen 12;

 “Kumpulan Wang” ertinya Kumpulan Wang Lembaga Tabung
Haji yang ditubuhkan di bawah seksyen 15;

 “Kumpulan Wang Rizab” ertinya kumpulan wang yang ditubuhkan
di bawah seksyen 21;

 “Lembaga” ertinya Lembaga Tabung Haji yang ditubuhkan
di bawah seksyen 3;

 “lesen pengelola jemaah haji” ertinya lesen yang dikeluarkan
di bawah seksyen 28;

 “Menteri” ertinya Menteri yang dipertanggungkan dengan
tanggungjawab bagi pengawalan jemaah haji;

 “Muslim” ertinya seseorang yang menganut agama Islam;

 “orang” termasuklah kumpulan orang, sama ada diperbadankan
atau tidak diperbadankan;

 “Pasport Haji” ertinya dokumen perjalanan dalam bentuk
yang ditetapkan yang dikeluarkan kepada seseorang jemaah haji
di bawah seksyen 35;

 “pendeposit” ertinya orang yang dibenarkan oleh Lembaga
di bawah seksyen 16 untuk mendepositkan wang dengan Lembaga
bagi maksud yang dinyatakan dalam seksyen itu;

 “pengelola jemaah haji” ertinya mana-mana orang yang dilesenkan
di bawah seksyen 28;

 “penumpang” ertinya mana-mana orang yang dibawa di dalam
sesuatu pesawat udara sebagai balasan bayaran tambang bagi
maksud itu;

Tabung Haji 9

 “pesawat udara jemaah haji” ertinya pesawat udara yang dicarter,
atau yang berkenaan dengannya perkiraan dibuat, bagi maksud
membawa jemaah haji dari atau ke mana-mana lapangan terbang
di Malaysia ke atau dari mana-mana lapangan terbang yang
menjadi tempat masuk ke atau tempat keluar dari Tanah Suci,
dan termasuklah mana-mana pesawat udara yang lebih daripada
suku penumpang yang dibawanya ialah jemaah haji yang dibawa
sedemikian;

 “saraan” termasuklah gaji atau upah, elaun, faedah perubatan,
perumahan percuma atau bersubsidi dan keistimewaan lain yang
dapat dinilai dengan wang;

 “tahun kewangan” ertinya tempoh dua belas bulan kalendar
yang berakhir pada 31 Disember;

 “tiket jemaah haji” ertinya tiket yang memberikan hak, atau
berupa sebagai memberikan hak, kepada mana-mana orang untuk
dibawa sebagai penumpang dalam pesawat udara jemaah haji;

 “wang tidak dituntut” ertinya—

 (a) wang yang kena dibayar kepada seseorang pendeposit
tetapi masih belum berbayar tidak kurang daripada dua
belas bulan selepas wang itu menjadi kena dibayar;
dan

 (b) wang yang ada dalam akaun seseorang pendeposit yang
sudah tidak dikendalikan oleh pendeposit itu sama ada
dengan cara pendepositan atau pengeluaran selama tempoh
yang tidak kurang daripada tujuh tahun.

 (2) Dalam Akta ini, melainkan jika konteksnya menghendaki
makna yang lain, apa-apa sebutan mengenai perihal tidak melakukan
apa-apa perbuatan atau benda hendaklah termasuk sebutan mengenai
keengganan untuk melakukan perbuatan atau benda itu.

BAHAGIAN II

LEMBAGA TABUNG HAJI

Penubuhan Lembaga Tabung Haji

3. (1) Maka inilah ditubuhkan suatu pertubuhan perbadanan
dengan nama “Lembaga Tabung Haji”.

Undang-Undang Malaysia10 AKTA 535

 (2) Lembaga hendaklah kekal turun-temurun dan mempunyai
meterai perbadanan dan boleh membawa guaman dan dibawa
guaman terhadapnya atas namanya.

 (3) Tertakluk kepada dan bagi maksud Akta ini, Lembaga boleh
membuat kontrak dan boleh memperoleh, membeli, mengambil,
memegang dan menikmati apa-apa jenis harta alih dan tak alih
dan boleh memindahkan, menyerahhakkan, menyerahkan balik,
memulangkan, menggadaikan, menggadaijanjikan, mendemis,
menyerahhakkan semula, memindahkan, atau dengan apa-apa cara
lain melupuskan, atau membuat apa-apa urusan mengenai apa-apa
harta alih atau tak alih atau apa-apa kepentingan mengenainya
yang terletak hak pada Lembaga mengikut apa-apa terma yang
difikirkannya patut.

Fungsi Lembaga

4. (1) Lembaga hendaklah mempunyai fungsi yang berikut:

 (a) mentadbirkan Kumpulan Wang;

 (b) mentadbirkan segala perkara yang berkenaan dengan
kebajikan jemaah haji dan untuk merumuskan dasar
yang berkaitan dengannya; dan

 (c) melakukan apa-apa benda lain yang dikehendaki atau
dibenarkan dilakukan di bawah Akta ini.

 (2) Lembaga hendaklah mempunyai kuasa untuk melaksanakan
mana-mana atau semua fungsinya secara keseluruhannya atau
sebahagiannya di Malaysia atau di luar Malaysia.

 (3) Lembaga boleh, dengan kelulusan Menteri—

 (a) menyertai apa-apa perkongsian, usaha sama, pengusahaan
atau apa-apa bentuk kerjasama atau perkiraan lain bagi
berkongsi keuntungan atau menjalankan aktiviti-aktivitinya
bersama-sama dengan, atau selainnya, mana-mana orang,
pihak berkuasa awam atau kerajaan yang menjalankan
atau terlibat dalam mana-mana aktiviti sedemikian;

 (b) mengambil atau selainnya memperoleh syer dan sekuriti
dalam mana-mana pihak berkuasa awam, perbadanan
atau badan lain dan boleh menjual, memegang atau
mengeluarkan semula syer atau sekuriti itu atau selainnya
melupuskan atau berurusan dengannya;

Tabung Haji 11

 (c) menubuhkan perbadanan dengan apa-apa nama yang
difikirkan patut oleh Lembaga untuk menjalankan dan
bertanggungjawab bagi, mengendalikan dan menguruskan
apa-apa projek, skim atau perusahaan yang sudah
dirancangkan atau diusahakan oleh Lembaga; atau

 (d) menubuhkan atau menganjurkan penubuhan syarikat
di bawah Akta Syarikat 1965 [Akta 125] untuk menjalankan
atau, melibatkan diri dalam apa-apa aktiviti yang sudah
dirancangkan atau diusahakan oleh Lembaga.

 (4) Peruntukan Jadual hendaklah terpakai bagi sesuatu
perbadanan yang ditubuhkan di bawah perenggan (3)(c).

Meterai perbadanan Lembaga

5. (1) Meterai perbadanan Lembaga hendaklah mengandungi
suatu peranti yang diluluskan oleh Lembaga dan meterai itu boleh
dari semasa ke semasa dipecahkan, ditukar, diubah dan dibuat
baru oleh Lembaga sebagaimana yang difikirkannya patut.

 (2) Meterai perbadanan itu hendaklah disimpan dalam jagaan
Ketua Pegawai Eksekutif dan hendaklah disahkan olehnya atau
oleh mana-mana pegawai yang diberi kuasa oleh Lembaga secara
bertulis.

 (3) Segala surat ikatan, dokumen, dan surat cara lain yang
berupa sebagai dimeteraikan dengan meterai perbadanan dan
disahkan mengikut subseksyen (2) hendaklah, sehingga dibuktikan
sebaliknya, disifatkan sebagai telah disempurnakan dengan sah.

 (4) Walau apa pun subseksyen (3), apa-apa dokumen atau surat
cara yang sekiranya disempurnakan oleh seseorang yang bukan
pertubuhan perbadanan tidak akan dikehendaki dimeteraikan boleh
dengan cara yang sama disempurnakan oleh Lembaga, dan apa-apa
dokumen atau surat cara sedemikian boleh disempurnakan
bagi pihak Lembaga oleh mana-mana pegawai atau pekhidmat
Lembaga yang diberi kuasa secara am atau khas oleh Lembaga
bagi maksud itu.

 (5) Meterai perbadanan Lembaga hendaklah diberi pengiktirafan
rasmi dan kehakiman.

Undang-Undang Malaysia12 AKTA 535

Keanggotaan Lembaga

6. (1) Lembaga hendaklah terdiri daripada anggota yang
berikut:

 (a) seorang Pengerusi, yang hendaklah dilantik oleh
Menteri;

 (b) seorang wakil Jabatan Perdana Menteri;

 (c) seorang wakil Perbendaharaan; dan

 (d) tidak lebih daripada tujuh orang anggota lain yang
hendaklah dilantik oleh Menteri.

 (2) Tiada seorang pun boleh dilantik menjadi anggota Lembaga
melainkan jika dia seorang Muslim dan warganegara Malaysia.

 (3) Orang yang berikut tidak layak untuk dilantik menjadi
anggota atau untuk menjadi anggota Lembaga:

 (a) orang bankrap;

 (b) orang yang telah disabitkan atas sesuatu kesalahan dan
dihukum dengan pemenjaraan selama tempoh tidak kurang
daripada satu tahun; atau

 (c) orang yang tidak sempurna akal atau yang selainnya
tidak berupaya melaksanakan fungsinya sebagai anggota
Lembaga.

 (4) Jika seseorang anggota Lembaga—

 (a) tidak menghadiri tiga mesyuarat Lembaga berturut-turut
tanpa kebenaran bertulis Pengerusi Lembaga; atau

 (b) menjadi tidak layak di bawah subseksyen (3),

jawatannya sebagai anggota Lembaga hendaklah menjadi
kosong.

 (5) Menteri boleh pada bila-bila masa membatalkan pelantikan
mana-mana anggota Lembaga tanpa memberikan apa-apa sebab
baginya.

 (6) Seseorang anggota Lembaga boleh pada bila-bila masa
meletakkan jawatan dengan memberikan notis bertulis kepada
Menteri.

Tabung Haji 13

 (7) Tertakluk kepada subseksyen (4), (5) dan (6), seseorang
anggota Lembaga hendaklah memegang jawatan selama tempoh
tidak melebihi tiga tahun dan layak dilantik semula.

Saraan

7. Tertakluk kepada subseksyen 12(3), anggota Lembaga tidaklah
berhak mendapat apa-apa saraan tetapi boleh dibayar apa-apa
honorarium dan elaun perjalanan dan sara hidup yang ditentukan
oleh Menteri.

Mesyuarat Lembaga

8. (1) Lembaga hendaklah bermesyuarat sekurang-kurangnya
tiga bulan sekali.

 (2) Tiga orang anggota Lembaga hendaklah membentuk kuorum
pada mana-mana mesyuarat Lembaga.

 (3) Pengerusi atau, semasa ketiadaannya, anggota yang dilantik
oleh anggota  yang hadir  hendaklah mempengerusikan
mesyuarat.

 (4) Sekiranya atas apa-apa persoalan terdapat persamaan undi,
Pengerusi hendaklah mempunyai undi pemutus sebagai tambahan
kepada undi asalnya.

 (5) Apa-apa minit yang dibuat tentang mesyuarat Lembaga
hendaklah, sekiranya ditandatangani sewajarnya, boleh diterima
sebagai keterangan dalam segala prosiding undang-undang
tanpa bukti selanjutnya dan tiap-tiap mesyuarat Lembaga yang
berkenaan dengannya minit telah dibuat sedemikian hendaklah
disifatkan telah dipanggil dan diadakan dengan sewajarnya
dan semua anggota pada mesyuarat itu sewajarnya layak untuk
bertindak.

 (6) Tertakluk kepada subseksyen (1), (2), (3), (4) dan (5),
Lembaga boleh menentukan tatacaranya sendiri.

Undang-Undang Malaysia14 AKTA 535

Pendedahan kepentingan dalam transaksi dengan Lembaga

9. (1) Mana-mana anggota Lembaga yang mempunyai atau
memperoleh, secara langsung atau tidak langsung, sendiri atau
melalui pekongsinya atau ejennya—

 (a) apa-apa syer atau kepentingan—

 (i) dalam apa-apa kontrak yang dibuat dengan
Lembaga;

 (ii) dalam apa-apa kerja yang dilakukan untuk Lembaga;
atau

 (iii) dalam mana-mana syarikat atau firma yang dengannya
Lembaga bercadang hendak membuat kontrak
berkenaan dengan apa-apa pengusahaan; atau

 (b) apa-apa kepentingan benefisial mengenai tanah yang
dicadangkan hendak diperoleh, dibeli, dipajakkan atau
diuruskan selainnya oleh Lembaga, yang diketahuinya
akan tersentuh atau mungkin akan tersentuh oleh mana-
mana projek, skim atau perusahaan yang diluluskan
atau dicadangkan hendak diluluskan oleh Lembaga,

hendaklah mengisytiharkan jenis dan takat syer atau kepentingannya
kepada Lembaga.

 (2) Perisytiharan yang dikehendaki dibuat oleh seseorang anggota
di bawah subseksyen (1) hendaklah dibuat—

 (a) pada mesyuarat Lembaga yang apa-apa soal berhubungan
dengan kontrak, pemerolehan, pembelian, pemajakan, urus
niaga, projek atau skim yang disebut dalam subseksyen
itu mula-mula dipertimbangkan;

 (b) jika anggota itu tidak mempunyai apa-apa syer atau
kepentingan sebagaimana yang disebut dalam perenggan (a)
pada tarikh mesyuarat yang tersebut dalam perenggan
itu, pada mesyuarat sedemikian yang berikutnya yang
diadakan selepas dia memperoleh syer atau kepentingan
itu; atau

 (c) jika seseorang anggota memperoleh apa-apa syer atau
kepentingan dalam apa-apa kontrak dengan Lembaga
selepas kontrak itu dibuat, pada mesyuarat yang pertama
yang diadakan selepas anggota itu memperoleh syer atau
kepentingan itu.

Tabung Haji 15

 (3) Bagi maksud seksyen ini, notis am yang diberikan kepada
anggota lain oleh seseorang anggota yang bermaksud bahawa dia
ialah pemegang syer atau pengarah mana-mana syarikat atau firma
yang tertentu dan hendaklah dikira mempunyai kepentingan dalam
apa-apa kontrak yang mungkin, selepas tarikh notis itu, dibuat
dengan atau oleh syarikat atau firma itu, hendaklah disifatkan
sebagai perisytiharan yang mencukupi tentang kepentingan
berhubungan dengan apa-apa kontrak yang dibuat sedemikian.

 (4) Notis yang diberikan di bawah subseksyen (3) tidak
mempunyai kuat kuasa melainkan jika diberikan pada mesyuarat
Lembaga atau anggota yang berkenaan mengambil langkah yang
munasabah untuk memastikan bahawa notis itu dikemukakan dan
dibaca pada mesyuarat Lembaga yang berikutnya selepas notis
itu diberikan.

 (5) Tiap-tiap perisytiharan yang dibuat menurut seksyen ini
hendaklah direkodkan dalam minit mesyuarat yang padanya
perisytiharan itu dibuat atau dibaca.

 (6) Tiada seorang pun anggota Lembaga boleh mengundi atas
apa-apa ketetapan atau soal yang berhubungan dengan apa-
apa kontrak, perolehan, pembelian, pajakan, urus niaga, projek
atau skim yang mengenainya dia mempunyai apa-apa syer atau
kepentingan, sama ada atau tidak dia sudah mengisytiharkan syer
atau kepentingannya, atau mengambil bahagian dalam apa-apa
pertimbangan (kecuali atas undangan Lembaga) atau keputusan yang
berhubungan dengannya atau apa-apa perkara yang bersampingan
dengannya dan jika dia berbuat demikian—

 (a) undinya tidak boleh dikira; dan

 (b) dia tidak boleh dikira dalam kuorum yang hadir pada
mesyuarat bagi maksud ketetapan atau soal itu.

Kuasa Menteri untuk memberikan arahan dan menghendaki
maklumat

10. (1) Menteri boleh memberi Lembaga apa-apa arahan yang
bersifat am yang selaras dengan Akta ini yang berhubungan
dengan pelaksanaan fungsi Lembaga dan Lembaga hendaklah
menguatkuasakan semua arahan sedemikian.

Undang-Undang Malaysia16 AKTA 535

 (2) Lembaga hendaklah memberi Menteri apa-apa penyata, akaun
dan maklumat lain berkenaan dengan harta dan aktiviti Lembaga
sebagaimana yang dikehendakinya dari semasa ke semasa.

Jawatankuasa

11. (1) Bagi maksud melaksanakan fungsinya, Lembaga boleh
menubuhkan, sekiranya difikirkannya perlu, jawatankuasa, yang
setiap satunya terdiri daripada apa-apa bilangan anggota dan
dengan bidang tugas yang ditentukannya.

 (2) Orang yang tidak layak untuk dilantik menjadi anggota
atau untuk menjadi anggota Lembaga di bawah subseksyen 6(3)
adalah juga tidak layak untuk dilantik menjadi anggota atau untuk
menjadi anggota sesuatu jawatankuasa.

 (3) Seseorang anggota sesuatu jawatankuasa hendaklah memegang
jawatan selama tempoh yang dinyatakan dalam surat pelantikannya
dan adalah layak untuk dilantik semula.

 (4) Lembaga boleh membatalkan pelantikan mana-mana anggota
sesuatu jawatankuasa tanpa memberikan apa-apa sebab baginya.

 (5) Seseorang anggota sesuatu jawatankuasa boleh pada bila-
bila masa meletakkan jawatan dengan memberikan notis secara
bertulis kepada Ketua Pegawai Eksekutif.

 (6) Setiap jawatankuasa hendaklah bermesyuarat sekurang-
kurangnya tiap-tiap dua bulan sekali.

 (7) Jika seseorang anggota sesuatu jawatankuasa—

 (a) tidak menghadiri tiga mesyuarat jawatankuasa berturut-
turut tanpa kebenaran bertulis Ketua Pegawai Eksekutif;
atau

 (b) menjadi tidak layak di bawah subseksyen (2),

jawatannya sebagai anggota jawatankuasa hendaklah menjadi
kosong.

 (8) Tertakluk kepada subseksyen (6) dan (9), seksyen 7,
8 dan 9 hendaklah terpakai bagi sesuatu jawatankuasa dan
anggotanya sebagaimana seksyen itu terpakai bagi Lembaga dan
anggotanya.

Tabung Haji 17

 (9) Dalam pemakaiannya bagi sesuatu jawatankuasa—

 (a) seksyen 7 hendaklah dibaca seolah-olah perkataan “Menteri”
digantikan dengan perkataan “Lembaga”; dan

 (b) seksyen 9 hendaklah terpakai bagi seseorang anggota
sesuatu jawatankuasa berkenaan dengan apa-apa kontrak
atau apa-apa perolehan, pembelian, pajakan atau urus
niaga mengenai tanah atau apa-apa projek, pelaburan
atau skim yang menjadi urusan jawatankuasa itu.

BAHAGIAN III

PEGAWAI, PEKHIDMAT DAN EJEN LEMBAGA

Ketua Pegawai Eksekutif

12. (1) Menteri boleh melantik mana-mana anggota Lembaga
untuk menjadi Ketua Pegawai Eksekutif Lembaga atas apa-apa
terma dan syarat yang ditentukan oleh Lembaga dengan persetujuan
Menteri.

 (2) Ketua Pegawai Eksekutif hendaklah mempunyai apa-apa
kuasa dan kewajipan yang diberikan atau dikenakan padanya
oleh Akta ini atau dari semasa ke semasa oleh Lembaga di
samping apa-apa kuasa dan kewajipan yang dinyatakan dalam
surat pelantikannya.

 (3) Walau apa pun seksyen 7, Ketua Pegawai Eksekutif boleh
dibayar apa-apa gaji atau elaun yang ditentukan oleh Lembaga
dengan persetujuan Menteri.

Pelantikan pegawai, pekhidmat, ejen, penasihat, dsb.

13. (1) Tertakluk kepada apa-apa peraturan yang dibuat di bawah
seksyen 14 dan 15, Lembaga boleh dari semasa ke semasa—

 (a) melantik dan mengambil kerja atas apa-apa terma dan
syarat yang difikirkan patut oleh Lembaga mana-mana
orang untuk menjadi pengarah urusan, pengarah eksekutif,
pengurus besar dan mana-mana pegawai dan pekhidmat
lain yang perlu untuk menjalankan maksud Akta ini;
dan

Undang-Undang Malaysia18 AKTA 535

 (b) menjalankan kawalan tatatertib ke atas pegawai dan
pekhidmatnya.

 (2) Lembaga boleh mengambil kerja dan membayar ejen
dan penasihat teknik termasuk peguam bela dan peguam cara,
jurubank, broker saham, juruukur atau penilai atau orang lain,
untuk menjalankan apa-apa urusan atau melakukan apa-apa
perbuatan yang dikehendaki supaya dijalankan atau dilakukan pada
melaksanakan fungsinya atau bagi melaksanakan dengan lebih
baik maksud Akta ini, dan boleh membayar daripada Kumpulan
Wang segala caj dan belanja yang dilakukan sedemikian.

 (3) Lembaga boleh melalui surat cara di bawah meterainya
melantik mana-mana orang sama ada di Malaysia atau mana-
mana tempat di luar Malaysia untuk menjadi wakilnya dan orang
yang dilantik sedemikian boleh, tertakluk kepada terma surat cara
itu, melakukan apa-apa perbuatan atau melaksanakan apa-apa
kuasa atau fungsi yang dia diberi kuasa oleh surat cara itu untuk
melakukannya atau melaksanakannya.

Kuasa untuk membuat peraturan-peraturan berkenaan dengan
syarat perkhidmatan dan tatatertib

14. (1) Lembaga boleh, dari semasa ke semasa, dengan kelulusan
Menteri, membuat peraturan-peraturan berkenaan dengan syarat
perkhidmatan pegawai dan pekhidmatnya dan berkenaan dengan
tatatertib pegawai dan pekhidmatnya.

 (2) Peraturan-peraturan yang dibuat di bawah seksyen ini
berkenaan dengan tatatertib pegawai dan pekhidmat. Lembaga
boleh mewujudkan apa-apa kesalahan tatatertib dan membuat
peruntukan bagi apa-apa hukuman tatatertib yang difikirkan sesuai
oleh Lembaga, dan hukuman yang diperuntukkan sedemikian
boleh meliputi pembuangan kerja atau penurunan pangkat, dan
boleh termasuk peruntukan bagi—

 (a) penahanan kerja dengan pengurangan gaji atau saraan
lain; atau

 (b) penggantungan tanpa gaji atau saraan lain,

seseorang pegawai atau pekhidmat Lembaga semasa menanti
keputusan prosiding tatatertib terhadapnya.

Tabung Haji 19

BAHAGIAN IV

KEWANGAN

Kumpulan Wang

15. (1) Hendaklah ditubuhkan, bagi maksud Akta ini, suatu
kumpulan wang yang hendaklah ditadbirkan dan dikawal oleh
Lembaga.

 (2) Kumpulan Wang hendaklah terdiri daripada—

 (a) deposit yang diterima di bawah seksyen 16;

 (b) segala pemberian, derma, hadiah, sumbangan, dan bekues
yang diberikan kepada atau bagi faedah Lembaga;

 (c) apa-apa jumlah wang yang mungkin dibayar dari semasa
ke semasa kepada Lembaga daripada apa-apa pembiayaan
atau bantuan kewangan yang diberikan oleh Lembaga dan
segala jumlah wang yang dari semasa ke semasa kena
dibayar kepada Lembaga berkenaan dengan pembayaran
balik apa-apa pembiayaan atau bantuan kewangan yang
diberikan daripada Kumpulan Wang;

 (d) wang yang diperoleh melalui pengendalian apa-apa projek,
agensi, skim atau perusahaan yang dibiayai daripada
Kumpulan Wang;

 (e) apa-apa fi dan wang lain yang ditetapkan;

 (f) apa-apa harta, pelaburan, gadai janji, pajakan, sewaan,
gadaian atau debentur yang diperoleh oleh atau terletak
hak pada Lembaga dan wang yang diperoleh atau
berbangkit daripadanya;

 (g) segala pendapatan daripada pelaburan Kumpulan Wang
Rizab;

 (h) segala wang yang dipinjam oleh Lembaga; dan

 (i) segala wang atau harta lain yang mungkin mengikut
apa-apa cara menjadi kena dibayar kepada atau
terletak hak pada Lembaga berkenaan dengan apa-apa
perkara yang bersampingan dengan fungsi, kuasa atau
kewajipannya.

Undang-Undang Malaysia20 AKTA 535

 (3) Kumpulan Wang boleh digunakan bagi semua atau mana-
mana maksud yang berikut:

 (a) pengeluaran deposit dengan atau tanpa keuntungan boleh
agih sebagaimana yang ditentukan oleh Lembaga atas
deposit itu mengikut Akta ini;

 (b) pembayaran balik pinjaman dan apa-apa belanja pasti
dan perbelanjaan lain yang dibenarkan oleh Akta ini
atau mana-mana peraturan yang dibuat di bawah Akta
ini;

 (c) belanja pentadbiran termasuk saraan dan faedah
penamatan;

 (d) belanja lain yang bersampingan dengan pengurusan
Kumpulan Wang dan fungsi Lembaga termasuk apa-
apa wang yang diperlukan untuk menunaikan apa-apa
penghakiman, keputusan atau award oleh mana-mana
mahkamah atau tribunal terhadap Lembaga, mana-mana
anggota Lembaga atau mana-mana jawatankuasa, atau
mana-mana pegawai, pekhidmat atau ejen Lembaga
berkenaan dengan apa-apa perbuatan, kecuaian atau
keingkaran yang dibuat atau dilakukan olehnya dalam
menjalankan fungsi Lembaga; dan

 (e) pemberian pinjaman dan pendahuluan kepada pegawai
dan pekhidmat Lembaga jika dibenarkan oleh Akta ini
atau peraturan-peraturan yang dibuat di bawah Akta
ini.

Deposit

16. (1) Lembaga boleh menerima deposit daripada mana-mana
individu Muslim yang berwarganegara Malaysia dan bermastautin
di Malaysia.

 (2) Deposit hendaklah diterima bagi maksud berikut:

 (a) menyimpan untuk individu itu menunaikan haji di Tanah
Suci; atau

 (b) sebagai simpanan bagi pelaburan atau bagi apa-apa maksud
lain yang dibenarkan oleh Lembaga.

Tabung Haji 21

Pembiayaan atau bantuan kewangan

17. (1) Lembaga boleh, dengan kelulusan Menteri, memberikan
pembiayaan atau bantuan kewangan kepada mana-mana syarikat
yang ditubuhkan di bawah perenggan 4(3)(d) dan kepada mana-
mana syarikat yang berkaitan dengannya, dan pembiayaan atau
bantuan kewangan itu boleh diberikan tertakluk kepada apa-apa
terma dan syarat yang difikirkan oleh Lembaga patut dikenakan
dalam kes tertentu.

 (2) Tiada jaminan atau surat tanggung rugi boleh dikeluarkan
oleh Lembaga atau mana-mana perbadanan yang ditubuhkan
di bawah Akta ini tanpa kebenaran bertulis daripada Menteri
Kewangan.

Kuasa untuk meminjam

18. Lembaga boleh, dengan kelulusan Menteri dan Menteri
Kewangan dan atas apa-apa terma dan syarat dan selama apa-apa
tempoh yang diluluskan oleh mereka, meminjam apa-apa jumlah
wang yang dikehendaki oleh Lembaga bagi maksud Akta ini.

Peraturan-peraturan berhubungan dengan deposit dan
pengeluaran

19. Lembaga boleh, dengan kelulusan Menteri berhubungan
dengan deposit dan pengeluaran, membuat peraturan tentang—

 (a) cara deposit ke dalam Kumpulan Wang hendaklah
dibuat;

 (b) peruntukan supaya akaun berasingan disimpan bagi setiap
pendeposit;

 (c) cara pengeluaran apa-apa amaun yang ada dalam akaun
pendeposit hendaklah dibuat; dan

 (d) keterangan yang hendaklah dikemukakan apabila dibuat
apa-apa permohonan bagi pengeluaran.

Undang-Undang Malaysia22 AKTA 535

Pelaburan Kumpulan Wang

20. (1) Aset Kumpulan Wang hendaklah, setakat yang tidak
dikehendaki dibelanjakan oleh Lembaga di bawah Akta ini,
dilaburkan keseluruhannya atau sebahagiannya di dalam Malaysia
atau di luar Malaysia dan mengikut cara yang difikirkan patut
oleh Lembaga.

 (2) Lembaga tidak boleh menjalankan kuasa pelaburan di bawah
subseksyen (1) tanpa kelulusan Menteri.

Kumpulan Wang Rizab

21. (1) Lembaga hendaklah menubuhkan dan menguruskan
suatu Kumpulan Wang Rizab dalam Kumpulan Wang.

 (2) Lembaga boleh dari semasa ke semasa memindahkan aset
daripada Kumpulan Wang Rizab kepada Kumpulan Wang atau
daripada Kumpulan Wang kepada Kumpulan Wang Rizab.

 (3) Pemindahan kepada Kumpulan Wang Rizab hendaklah
ditentukan oleh Lembaga dan pemindahan daripada Kumpulan
Wang Rizab hendaklah ditentukan oleh Menteri.

 (4) Seksyen 20 hendaklah terpakai bagi aset Kumpulan Wang
Rizab sebagaimana ia terpakai bagi aset Kumpulan Wang.

Pengisytiharan untung boleh agih

22. (1) Tertakluk kepada seksyen ini, Lembaga boleh mengikut
budi bicara mutlaknya menentukan pada bila-bila masa sama ada
wajar untuk mengisytiharkan suatu jumlah wang sebagai untung
boleh agih berkenaan dengan apa-apa tempoh atau tahun tertentu
Kumpulan Wang dan jika ia menentukan untuk mengisytiharkan
sedemikian, Lembaga hendaklah, dengan kelulusan Menteri,
mengisytiharkan suatu jumlah wang sebagai untung boleh diagihkan
berkenaan dengan apa-apa tempoh atau tahun tertentu Kumpulan
Wang itu.

 (2) Jika suatu perisytiharan dibuat di bawah subseksyen (1),
Lembaga hendaklah juga menentukan cara, amaun dan masa bagi
mengkreditkan untung boleh agih itu kepada setiap pendeposit.

Tabung Haji 23

 (3) Tiada untung boleh agih boleh diisytiharkan melainkan jika
Lembaga telah terlebih dahulu menubuhkan Kumpulan Wang
Rizab, dan tiada untung boleh agih boleh diisytiharkan dalam
mana-mana tahun melainkan jika pada akhir tahun itu—

 (a) aset Kumpulan Wang tidak kurang daripada jumlah liabiliti
Kumpulan Wang, amaun yang kena dibayar kepada
pendeposit dikira seolah-olah kena dibayar dengan serta-
merta; dan

 (b) aset Kumpulan Wang Rizab tidak kurang daripada apa-apa
peratusan amaun yang sebenarnya terkredit untuk pendeposit
setakat akhir tahun itu termasuk untung boleh agih,
sebagaimana yang diluluskan oleh Perbendaharaan.

 (4) Apa-apa pembayaran yang dikehendaki dibuat daripada
Kumpulan Wang bagi maksud seksyen ini hendaklah, setakat yang
wang dalam Kumpulan Wang itu tidak mencukupi bagi maksud
itu, dibuat daripada Kumpulan Wang Rizab.

 (5) Apa-apa keputusan Lembaga berkenaan dengan amaun untung
boleh agih yang akan diumpukkan kepada seseorang pendeposit
adalah muktamad dan mengikat pendeposit itu dan sesuatu perakuan
oleh Ketua Pegawai Eksekutif hendaklah menjadi keterangan
muktamad tentang untung boleh agih yang diumpukkan kepada
pendeposit itu.

Wang tidak dituntut

23. (1) Jika Lembaga telah diisytiharkan di bawah seksyen 8
Akta Wang Tak Dituntut 1965 [Akta 370] sebagai bukan suatu
syarikat yang baginya Bahagian II Akta itu terpakai, segala wang
tidak dituntut yang dipegang oleh Lembaga hendaklah dicatatkan
dalam daftar yang disimpan oleh Ketua Pegawai Eksekutif.

 (2) Walau apa pun mana-mana undang-undang yang berlawanan,
segala wang tidak dituntut hendaklah dipegang dalam Kumpulan
Wang sehingga wang itu dibayar kepada pendeposit yang berkenaan
pada bila-bila masa kemudian daripada itu.

 (3) Bagi maksud seksyen ini, “pendeposit”, berkenaan dengan
mana-mana individu, termasuklah waris, wasi, wakil persendirian,
pentadbir, penyerah hak, wakil yang sah dan ejen individu itu.

Undang-Undang Malaysia24 AKTA 535

Jaminan Kerajaan tentang bayaran

24. (1) Jika apa-apa perbelanjaan Lembaga berhubungan dengan
pengeluaran oleh pendeposit tidak dapat ditampung daripada
Kumpulan Wang atau Kumpulan Wang Rizab perbelanjaan itu
hendaklah dipertanggungkan pada dan kena dibayar daripada
Kumpulan Wang Disatukan.

 (2) Apa-apa pembayaran daripada Kumpulan Wang Disatukan
hendaklah dengan seberapa segera yang praktik dibayar balik
oleh Lembaga kepada Kumpulan Wang Disatukan dan sehingga
wang itu dibayar balik wang itu hendaklah menjadi hutang kepada
Kerajaan dan tanggungan pertama atas aset Kumpulan Wang dan
Kumpulan Wang Rizab.

Anggaran tahunan

25. (1) Ketua Pegawai Eksekutif hendaklah, tidak lewat
daripada satu bulan sebelum bermulanya setiap tahun kewangan,
membentangkan di hadapan Lembaga suatu anggaran perbelanjaan
Lembaga (termasuk perbelanjaan modal) bagi tahun yang
berikutnya dengan butir-butir dan dalam bentuk yang ditentukan
oleh Lembaga.

 (2) Satu salinan anggaran yang disebut dalam subseksyen (1)
hendaklah dihantar kepada setiap anggota Lembaga tidak kurang
daripada empat belas hari sebelum mesyuarat yang di hadapannya
anggaran itu akan dibentangkan.

Akta Badan Berkanun (Akaun dan Laporan Tahunan) 1980

26. Peruntukan Akta Badan Berkanun (Akaun dan Laporan
Tahunan) 1980 [Akta 240] hendaklah terpakai bagi Lembaga.

BAHAGIAN V

PENGELOLA JEMAAH HAJI

Sekatan ke atas pengelola jemaah haji

27. (1) Tiada seorang pun boleh—

 (a) menjalankan atau membuat transaksi perniagaan
mengelolakan perjalanan ke Tanah Suci bagi maksud
menunaikan haji;

Tabung Haji 25

 (b) mengiklankan bahawa dia menjalankan atau membuat
transaksi perniagaan mengelolakan perjalanan, atau
bahawa dia mengelolakan perjalanan, ke Tanah Suci
bagi maksud menunaikan haji;

 (c) membuat atau terus membuat apa-apa representasi yang
bermaksud bahawa dia menjalankan atau membuat transaksi
perniagaan mengelolakan perjalanan, atau bahawa dia
mengelolakan perjalanan, ke Tanah Suci bagi maksud
menunaikan haji; atau

 (d) melakukan apa-apa perbuatan atau benda yang boleh
semunasabahnya mendorong Lembaga untuk mempercayai
bahawa orang itu akan menjalankan atau membuat
transaksi perniagaan mengelolakan perjalanan, atau akan
mengelolakan perjalanan, ke Tanah Suci bagi maksud
menunaikan haji,

melainkan jika dia memegang lesen pengelola jemaah haji yang
sah yang dikeluarkan oleh Lembaga.

 (2) Mana-mana orang yang melanggar subseksyen (1) melakukan
suatu kesalahan dan apabila disabitkan—

 (a) berkenaan dengan kesalahan pertama, boleh didenda tidak
kurang daripada satu ratus ribu ringgit atau dipenjarakan
selama tempoh tidak melebihi satu tahun atau kedua-
duanya; dan

 (b) berkenaan dengan kesalahan kedua atau mana-mana
kesalahan yang berikutnya, boleh didenda tidak kurang
daripada lima ratus ribu ringgit atau dipenjarakan selama
tempoh tidak melebihi lima tahun atau kedua-duanya.

Permohonan lesen dan pengeluaran lesen

28. (1) Sesuatu permohonan bagi mendapatkan lesen pengelola
jemaah haji hendaklah dibuat kepada Lembaga secara bertulis
mengikut cara yang ditetapkan.

 (2) Lembaga boleh menghendaki seseorang pemohon bagi lesen
pengelola jemaah haji supaya memberikan apa-apa maklumat atau
dokumen tambahan sebagaimana yang difikirkannya perlu bagi
maksud menentukan permohonan itu.

Undang-Undang Malaysia26 AKTA 535

 (3) Lembaga boleh, selepas menimbangkan sesuatu permohonan
yang dibuat di bawah subseksyen (1) dan apa-apa maklumat atau
dokumen tambahan yang diberikan menurut sesuatu kehendak di
bawah subsekyen (2), mengeluarkan kepada pemohon suatu lesen
pengelola jemaah haji apabila dibayar fi yang ditetapkan dan
tertakluk kepada apa-apa terma dan syarat, jika ada, sebagaimana
yang difikirkannya patut atau boleh, jika disifatkannya patut,
enggan mengeluarkan lesen sedemikian tanpa memberikan apa-
apa sebab baginya.

 (4) Tiap-tiap lesen pengelola jemaah haji hendaklah, melainkan
jika dibatalkan atau digantung terlebih dahulu, terus berkuat kuasa
selama tempoh yang dinyatakan dalam lesen itu.

Deposit cagaran

29. (1) Tiap-tiap pemohon yang diberi lesen pengelola jemaah
haji hendaklah mendepositkan dengan Lembaga dengan seberapa
segera yang boleh selepas pengeluaran lesen itu, dan dalam apa-
apa hal tidak lewat daripada apa-apa tempoh yang ditentukan
oleh Lembaga, dan hendaklah kemudiannya menyenggara dengan
Lembaga suatu deposit cagaran dalam bentuk—

 (a) jaminan bank dalam apa-apa bentuk dan bagi apa-apa
amaun yang diluluskan oleh Lembaga; dan

 (b) deposit wang tunai bagi apa-apa amaun yang ditentukan
oleh Lembaga.

 (2) Lembaga boleh menghendaki mana-mana pengelola jemaah
haji supaya memberikan jaminan bank baru atau mendepositkan
wang tunai tambahan bagi apa-apa amaun dan mengikut apa-
apa cara yang ditentukan oleh Lembaga sebagai cagaran yang
mencukupi buat masa itu bagi keberterusan lesen pengelola jemaah
haji itu.

 (3) Deposit cagaran yang dikehendaki di bawah subseksyen (1)
hendaklah dipegang sebagai cagaran bagi pematuhan wajar terma
dan syarat yang dikenakan oleh Lembaga di bawah subseksyen 28(3)
dan bagi pelaksanaan wajar obligasi yang dikenakan di bawah
seksyen 31.

Tabung Haji 27

 (4) Jika mana-mana pengelola jemaah haji tidak mematuhi
mana-mana terma dan syarat atau tidak melaksanakan mana-
mana obligasi yang disebut dalam subseksyen (3), dia hendaklah
melucuthakkan kepada Lembaga apa-apa bahagian deposit cagaran
itu sebagaimana yang ditentukan oleh Lembaga.

 (5) Lembaga boleh secara sah di sisi undang-undang dari semasa
ke semasa memotong daripada deposit cagaran apa-apa amaun
yang mungkin diperlukan—

 (a) untuk menunaikan amaun apa-apa pelucuthakan di bawah
subseksyen (4);

 (b) untuk membayar apa-apa jumlah wang yang dituntut di
bawah seksyen 31;

 (c) untuk membayar balik apa-apa jumlah wang yang mungkin
telah dibayar oleh Lembaga dengan suci hati kepada
mana-mana orang yang menuntut bahawa dia berhak atau
mempunyai kepentingan terhadap jumlah wang itu.

Penalti kerana melanggar terma dan syarat lesen

30. (1) Mana-mana pengelola jemaah haji yang melanggar mana-
mana terma atau syarat lesennya melakukan suatu kesalahan dan
apabila disabitkan—

 (a) berkenaan dengan kesalahan pertama, boleh didenda tidak
melebihi satu ratus ribu ringgit atau dipenjarakan selama
tempoh tidak melebihi satu tahun atau kedua-duanya;
dan

 (b) berkenaan dengan kesalahan kedua atau mana-mana
kesalahan yang berikutnya, boleh didenda tidak melebihi
lima ratus ribu ringgit atau dipenjarakan selama tempoh
tidak melebihi lima tahun atau kedua-duanya.

 (2) Lembaga hendaklah membatalkan lesen mana-mana pengelola
jemaah haji yang didapati bersalah di bawah subseksyen (1).

 (3) Lembaga boleh, apabila mana-mana pengelola jemaah haji
dipertuduh atas sesuatu kesalahan di bawah subseksyen (1),
menggantung lesen pengelola jemaah hajinya sementara menanti
pelupusan kes itu.

Undang-Undang Malaysia28 AKTA 535

Obligasi pengelola jemaah haji jika jemaah haji tertahan di
Tanah Suci atau di tempat lain

31. (1) Tiap-tiap pengelola jemaah haji atau ejennya yang
bermastautin di Malaysia hendaklah bertanggungjawab bagi
pelaksanaan wajar obligasi yang berikut berkenaan dengan tiap-
tiap pesawat udara yang dicarter atau baginya perkiraan dibuat
olehnya bagi membawa jemaah haji ke atau dari Tanah Suci:

 (a) bahawa jika mana-mana jemaah haji tertahan di Tanah
Suci atau di tempat lain selama tempoh yang lebih lama
daripada dua puluh empat jam dari masa dan tarikh
tempat dalam pesawat udara itu sepatutnya ada, pengelola
jemaah haji itu hendaklah membayar kepada Duta atau
Konsul Malaysia di Tanah Suci atau di tempat lain apa-
apa jumlah wang yang ditentukan oleh Lembaga dari
semasa ke semasa sebagai mencukupi untuk elaun sara
hidup bagi setiap jemaah haji itu sehingga jemaah haji
itu mempunyai peluang untuk dibawa balik ke Malaysia;
dan

 (b) bahawa jika mana-mana jemaah haji yang diberi tiket pergi
balik yang dikeluarkan di Malaysia tertahan di Tanah
Suci atau di tempat lain kerana tiada tempat diberikan
oleh sesuatu pesawat udara yang baginya tiketnya boleh
digunakan, selama apa-apa tempoh yang lebih lama
daripada bilangan maksimum hari yang ditentukan
oleh Lembaga dari semasa ke semasa yang kiraannya
hendaklah dibuat dari masa dan tarikh apabila tempat
atas pesawat udara itu sepatutnya ada, maka pengelola
jemaah haji itu hendaklah membayar kepada Menteri
berkenaan dengan setiap jemaah haji sedemikian apa-
apa jumlah wang yang dituntut oleh Menteri sebagai
kos untuk menghantar pulang jemaah haji itu.

 (2) Tempoh yang disebut dalam subseksyen (1) tidak boleh
bermula selagi pesawat udara itu terhalang daripada membawa
jemaah haji dalam perjalanan pulang kerana gangguan perang
atau apa-apa jenis vis major.

 (3) Perakuan tentang tahanan itu yang berupa sebagai ditandatangani
dan dimeteraikan dengan meterai konsular Duta atau Konsul
Malaysia di Tanah Suci atau di tempat lain boleh diterima sebagai

Tabung Haji 29

keterangan mengenai segala fakta yang dinyatakan dalamnya
dan hendaklah diterima, tanpa terlebih dahulu dibuktikan dengan
tandatangan, sebagai keterangan dalam mana-mana mahkamah di
Malaysia atau dalam mana-mana timbang tara.

Pengeluaran tiket kepada jemaah haji

32. (1) Tiap-tiap pengelola jemaah haji hendaklah mengeluarkan
atau menyebabkan dikeluarkan kepada seseorang jemaah haji
yang perjalanannya ke Tanah Suci dikelolakan olehnya suatu
tiket udara pergi balik bagi perjalanan jemaah haji itu ke Tanah
Suci dan pulang dari Tanah Suci.

 (2) Walau apa pun subseksyen (1), sesuatu tiket bagi perjalanan
balik tidak perlu dikeluarkan kepada mana-mana jemaah haji yang
mengemukakan kebenaran bertulis seperti yang tersebut dalam
seksyen 33.

 (3) Tiap-tiap tiket yang dikeluarkan di bawah subseksyen (1)
hendaklah dikeluarkan dalam masa yang akan membolehkan jemaah
haji yang kepadanya tiket itu dikeluarkan untuk menunaikan
haji.

 (4) Mana-mana pengelola jemaah haji yang melanggar
subseksyen (1) atau (3) melakukan suatu kesalahan dan apabila
disabitkan boleh didenda tidak melebihi satu ratus ribu ringgit
atau dipenjarakan selama tempoh tidak melebihi satu tahun atau
kedua-duanya.

 (5) Walau apa pun apa-apa penalti di bawah subseksyen (4),
Lembaga adalah berhak, jika seseorang pengelola jemaah haji
tidak mematuhi subseksyen (1), membuat perkiraan bagi pembelian
tiket untuk perjalanan balik seseorang jemaah haji dan pengelola
jemaah haji itu hendaklah bertanggungan bagi dan menanggung
segala kos yang dilakukan baginya dan hendaklah menanggung
rugi Lembaga bagi kos itu apabila dituntut.

Kebenaran untuk mengeluarkan tiket perjalanan sehala

33. Lembaga boleh mengeluarkan kebenaran bertulis, tertakluk
kepada apa-apa terma dan syarat yang difikirkannya patut dikenakan,
yang membenarkan dikeluarkan kepada mana-mana jemaah haji
tiket perjalanan sehala ke Tanah Suci.

Undang-Undang Malaysia30 AKTA 535

BAHAGIAN VI

JEMAAH HAJI

Syarat bagi perjalanan ke Tanah Suci

34. (1) Tiada jemaah haji boleh melakukan perjalanan atau
cuba melakukan perjalanan ke Tanah Suci untuk menunaikan
haji melainkan jika Lembaga telah mengeluarkan kepadanya
suatu perakuan bertulis yang mengesahkan bahawa jemaah haji
itu sudah—

 (a) dikeluarkan kepadanya dengan sewajarnya suatu
Pasport Haji;

 (b) dikeluarkan kepadanya oleh pihak berkuasa yang relevan
dan melalui Lembaga visa yang sah untuk menunaikan
haji di Tanah Suci bagi musim haji semasa;

 (c) membayar atau menyebabkan dibayar sepenuhnya tiket
pergi baliknya untuk perjalanan ke Tanah Suci untuk
menunaikan haji dan pulang dari Tanah Suci atau, dalam
hal jemaah haji yang telah diberi kebenaran bertulis di
bawah seksyen 33, sudah membayar atau menyebabkan
dibayar sepenuhnya tiket perjalanan sehalanya;

 (d) membayar atau menyebabkan dibayar sepenuhnya apa-apa
jumlah wang tambahan yang ditentukan oleh Lembaga
sebagai mencukupi bagi belanja hidup jemaah haji itu
sepanjang keseluruhan tempoh dia tinggal di Tanah Suci
dan bayaran itu sudah disahkan sewajarnya diterima oleh
Lembaga atau oleh pengelola jemaah haji yang relevan;
dan

 (e) menjalani apa-apa pemeriksaan perubatan yang diluluskan
oleh Lembaga.

 (2) Lembaga boleh mengikut  budi  b icara  mut laknya
mengecualikan mana-mana orang daripada pemakaian mana-mana
bahagian seksyen ini atau meminda atau mengubah mana-mana
kehendak di bawah seksyen ini berkenaan dengan mana-mana
orang.

Tabung Haji 31

Lembaga hendaklah mengeluarkan Pasport Haji

35. (1) Lembaga hendaklah mengeluarkan Pasport Haji kepada
setiap jemaah haji dan Pasport Haji itu hendaklah disifatkan
sebagai pasport dan permit masuk semula yang sah seolah-olah
diberikan di bawah mana-mana undang-undang yang berhubungan
dengan pasport dan imigresen.

 (2) Sesuatu Pasport Haji tidak sah kecuali bagi maksud
perjalanan ke Tanah Suci untuk menunaikan haji dan pulang dari
Tanah Suci.

Harga hendaklah ditandakan pada tiket

36. (1) Tiada seorang pun boleh menjual kepada jemaah haji
apa-apa tiket jemaah haji melainkan jika harga yang dengannya
tiket itu dijual ditandakan dengan jelas pada tiket itu dalam bahasa
Melayu dan bahasa Inggeris.

 (2) Mana-mana orang yang melanggar seksyen ini melakukan
suatu kesalahan dan apabila disabitkan boleh didenda tidak melebihi
sepuluh ribu ringgit.

BAHAGIAN VII

PELBAGAI

Keterangan di bawah Akta ini

37. Dalam mana-mana prosiding bagi penghukuman apa-apa
penalti di bawah Akta ini—

 (a) apa-apa dokumen yang berupa sebagai dibuat dan
ditandatangani oleh mana-mana pegawai mana-mana
Kedutaan atau Pejabat Konsul Malaysia atau asing;
dan

 (b) apa-apa salinan prosiding mana-mana mahkamah yang
disahkan dengan sewajarnya,

hendaklah diterima sebagai keterangan, jika didapati telah dihantar
secara rasmi kepada mana-mana pegawai di atau berdekatan dengan
tempat prosiding di bawah Akta ini dijalankan.

Undang-Undang Malaysia32 AKTA 535

Peruntukan tentang bidang kuasa

38. Bagi maksud memberikan bidang kuasa di bawah Akta ini,
tiap-tiap kesalahan hendaklah disifatkan telah dilakukan dan
tiap-tiap kausa pengaduan telah berbangkit sama ada di tempat
kesalahan itu sebenarnya dilakukan atau kausa itu sebenarnya
berbangkit atau di mana-mana tempat pesalah atau orang yang
terhadapnya pengaduan itu dibuat berada.

Penalti am dan cubaan, dsb., untuk melakukan kesalahan

39. (1) Mana-mana orang yang melakukan kesalahan di bawah
Akta ini atau mana-mana peraturan yang dibuat di bawah Akta
ini yang baginya tiada penalti yang nyata diperuntukkan boleh
apabila disabitkan—

 (a) berkenaan dengan kesalahan pertama, didenda tidak melebihi
lima ribu ringgit atau dipenjarakan selama tempoh tidak
melebihi tiga bulan atau kedua-duanya; dan

 (b) berkenaan dengan kesalahan kedua atau mana-mana
kesalahan yang berikutnya, didenda tidak melebihi
sepuluh ribu ringgit atau dipenjarakan selama tempoh
tidak melebihi enam bulan atau kedua-duanya.

 (2) Mana-mana orang yang—

 (a) cuba melakukan apa-apa kesalahan di bawah Akta ini
atau mana-mana peraturan yang dibuat di bawah Akta
ini;

 (b) melakukan apa-apa perbuatan sebagai persediaan untuk
melakukan atau bagi membantu pelakuan apa-apa
kesalahan di bawah Akta ini atau mana-mana peraturan
yang dibuat di bawah Akta ini; atau

 (c) bersubahat atau terlibat dalam sesuatu komplot jenayah
untuk melakukan (sebagaimana istilah itu ditakrifkan
dalam Kanun Keseksaan [Akta 574] ) apa-apa kesalahan
di bawah Akta ini atau mana-mana peraturan yang dibuat
di bawah Akta ini, sama ada atau tidak kesalahan itu
dilakukan berbangkit daripadanya,

melakukan kesalahan itu dan boleh dikenakan penalti yang
diperuntukkan bagi kesalahan itu.

Tabung Haji 33

Liabiliti pengurus, dsb.

40. (1) Jika apa-apa kesalahan di bawah Akta ini telah dilakukan
oleh seseorang, yang dalam seksyen ini disebut “prinsipal”, mana-
mana orang yang pada masa kesalahan itu dilakukan adalah dengan
apa-apa cara atau sehingga apa-apa takat bertanggungjawab bagi
pengurusan perniagaan atau hal-ehwal prinsipal itu atau membantu
dalam pengurusan itu adalah melakukan kesalahan itu melainkan
jika dia membuktikan bahawa kesalahan itu telah dilakukan tanpa
persetujuannya atau pembiarannya dan bahawa dia telah mengambil
segala langkah berjaga-jaga yang munasabah yang patut diambil
olehnya, dengan mengambil kira jenis fungsinya atas sifat itu,
untuk mencegah pelakuan kesalahan itu.

 (2) Jika mana-mana prinsipal boleh dikenakan apa-apa hukuman
atau penalti di bawah Akta ini atau mana-mana peraturan yang
dibuat di bawah Akta ini, termasuk pembatalan lesennya, kerana
apa-apa perbuatan, ketinggalan, kecuaian atau keingkaran, dia
boleh dikenakan hukuman atau penalti yang sama bagi tiap-tiap
perbuatan, ketinggalan, kecuaian atau keingkaran mana-mana
pekhidmat atau ejennya jika perbuatan, ketinggalan, kecuaian atau
keingkaran itu dilakukan oleh pekhidmat itu dalam penjalanan
pekerjaannya atau oleh ejen itu semasa bertindak bagi pihak
prinsipal itu.

Kuasa untuk mengkompaun kesalahan

41. (1) Lembaga boleh mengkompaun apa-apa kesalahan terhadap
Akta ini atau mana-mana peraturan yang dibuat di bawah Akta ini
yang ditetapkan oleh Lembaga sebagai kesalahan boleh kompaun
dengan menerima daripada orang yang semunasabahnya disyaki
telah melakukan kesalahan itu sejumlah wang yang tidak melebihi
lima puluh peratus daripada denda maksimum yang dengannya
kesalahan itu boleh dihukum.

 (2) Apabila bayaran diterima di bawah subseksyen (1), tiada
prosiding selanjutnya boleh diambil terhadap orang itu berkenaan
dengan kesalahan itu.

 (3) Apa-apa wang yang dibayar kepada Lembaga menurut
peruntukan seksyen ini hendaklah dibayar kepada dan menjadi
sebahagian daripada Kumpulan Wang.

Undang-Undang Malaysia34 AKTA 535

Obligasi untuk menyimpan rahsia

42. (1) Tiada pegawai atau pekhidmat Lembaga atau orang lain
yang mempunyai akses kepada apa-apa penyata, akaun, rekod,
surat-menyurat, dokumen, maklumat atau apa-apa bahan lain
yang diperoleh oleh sebab dia diambil kerja atau diambil khidmat
oleh Lembaga boleh mendedahkan penyata, akaun, rekod, surat-
menyurat, dokumen, maklumat atau bahan lain sedemikian kepada
mana-mana orang lain melainkan jika pendedahan itu dibenarkan
oleh Lembaga.

 (2) Mana-mana orang yang melanggar subseksyen (1) melakukan
suatu kesalahan dan apabila disabitkan boleh didenda tidak
melebihi satu ratus ribu ringgit atau dipenjarakan selama tempoh
tidak melebihi satu tahun atau kedua-duanya.

Perlindungan bagi anggota, pegawai, pekhidmat dan ejen

43. (1) Tiada seorang pun anggota Lembaga atau mana-mana
jawatankuasa, atau pegawai, pekhidmat atau ejen Lembaga
bertanggungan sendiri disebabkan apa-apa kerugian atau kerosakan
yang disebabkan oleh apa-apa perbuatan atau peninggalan semasa
menjalankan kuasa atau kewajipannya di bawah Akta ini melainkan
jika kerugian atau kerosakan itu disebabkan oleh perbuatan atau
peninggalan salahnya yang disengajakan.

 (2) Akta Perlindungan Pihak Berkuasa Awam 1948 [Akta 198]
hendaklah terpakai bagi apa-apa tindakan, guaman, pendakwaan
atau prosiding terhadap Lembaga atau terhadap mana-mana
anggota Lembaga atau mana-mana jawatankuasa, atau mana-
mana pegawai, pekhidmat atau ejen Lembaga, berkenaan dengan
apa-apa keingkaran yang dibuat atau dilakukan olehnya atas sifat
sedemikian.

Pekhidmat awam

44. Semua anggota Lembaga dan anggota tiap-tiap jawatankuasa dan
semua pegawai dan pekhidmat Lembaga hendaklah disifatkan sebagai
pekhidmat awam mengikut pengertian Kanun Keseksaan.

Tabung Haji 35

Kuasa untuk membuat peraturan-peraturan

45. (1) Lembaga boleh dengan kelulusan Menteri membuat apa-
apa peraturan yang perlu atau suai manfaat bagi memberikan kuat
kuasa penuh kepada peruntukan Akta ini, bagi melaksanakan maksud
Akta ini atau mana-mana peruntukannya, atau bagi pelaksanaan
lebih lanjut, lebih baik atau lebih mudah peruntukan Akta ini.

 (2) Tanpa menjejaskan keluasan subseksyen (1), peraturan-
peraturan boleh dibuat—

 (a) berkenaan dengan penubuhan jawatankuasa dan tatacara
jawatankuasa sedemikian;

 (b) untuk mengenakan fi dalam mana-mana hal yang ditentukan
oleh Lembaga;

 (c) bagi penyimpanan, penutupan dan pengauditan akaun
Lembaga, termasuk perkara tentang tatacara kewangan
dan perakaunannya sendiri;

 (d) untuk mengawal selia tatacaranya sendiri termasuk tatacara
yang berhubungan dengan perkara perjawatan dan operasi
dan peminjaman wang;

 (e) untuk menguruskan pendepositan ke dalam dan pengeluaran
daripada Kumpulan Wang, dan khususnya—

 (i) untuk mengadakan peruntukan bagi penamaan
oleh pendeposit orang yang kepadanya apa-apa
amaun yang terkredit untuknya dalam Kumpulan
Wang pada masa kematiannya hendaklah dibayar
apabila dia mati, bagi cara penamaan itu boleh
dibatalkan dan bagi hal keadaan penamaan itu
dianggap sudah terhenti berkuat kuasa dan bagi
pembayaran amaun itu kepada penama yang
dinamakan sedemikian;

 (ii) untuk mengadakan peruntukan bagi pembayaran
jumlah wang yang terkredit untuk seseorang
pendeposit pada masa kematiannya jika tidak
ada penamaan oleh pendeposit itu orang yang
kepadanya jumlah wang itu hendaklah dibayar
apabila dia mati;

 (iii) untuk mengadakan peruntukan bagi cara pembayaran
untung boleh agih jika seseorang pendeposit mati
atau semasa pengeluaran;

Undang-Undang Malaysia36 AKTA 535

 (f) untuk menetapkan tanggungjawab dan kawalan pegawai dan
pekhidmat Lembaga termasuk perkara yang berhubungan
dengan prosiding tatatertib dan hukuman tatatertib dan
rayuan berkenaan dengannya dan berkenaan dengan
gaji, elaun, terma dan syarat perkhidmatan, tempoh
perkhidmatan dan cuti pegawai dan pekhidmatnya;

 (g) untuk menetapkan cara bagi apa-apa jenis dokumen, cek dan
surat cara hendaklah ditandatangani atau disempurnakan
bagi pihak Lembaga;

 (h) untuk mengadakan peruntukan bagi bentuk dan tatacara
dalam pengeluaran Pasport Haji;

 (i) untuk menetapkan orang yang olehnya dan syarat yang
berdasarkannya Pasport Haji boleh diberikan;

 (j) untuk mengadakan peruntukan bagi pemberian pinjaman
atau pendahuluan kepada mana-mana pegawai atau
pekhidmat Lembaga—

 (i) bagi membeli atau mendirikan rumah yang didiaminya
atau yang dia bercadang hendak mendiaminya
atau untuk melepaskan apa-apa gadaian atau gadai
janji atau apa-apa bebanan lain atas rumah itu;

 (ii) bagi membeli kenderaan bagi kegunaannya
sendiri;

 (iii) bagi pemerolehan komputer peribadi atau barang-
barang lain yang perlu atau berguna bagi pelaksanaan
lebih baik tugas-tugasnya sebagai pegawai atau
pekhidmat sedemikian; atau

 (iv) bagi apa-apa belanja pendidikan atau perubatan
yang diperlukan olehnya;

 (k) untuk menetapkan terma dan syarat dan tatacara bagi
pemberian pinjaman atau pendahuluan kepada mana-
mana pegawai atau pekhidmat Lembaga, termasuk,
jika pinjaman itu adalah bagi maksud membeli atau
mendirikan rumah atau melepaskan apa-apa bebanan
atas rumah, syarat bahawa rumah itu termasuk tanah
yang menjadi tapaknya hendaklah digadaikan kepada
atau diserahhakkan kepada Lembaga sebagai cagaran
bagi pinjaman itu;

Tabung Haji 37

 (l) untuk mengadakan peruntukan bagi tatacara bagi
pengkompaunan kesalahan;

 (m) untuk mengadakan peruntukan bagi pemusnahan rekod
dan dokumen selepas berunding terlebih dahulu dengan
Arkib Negara; dan

 (n) untuk mengadakan peruntukan bagi segala perkara yang
dikehendaki ditetapkan atau yang perlu atau suai manfaat
untuk memberikan kuat kuasa kepada Akta ini.

 (3) Peraturan-peraturan yang dibuat di bawah seksyen ini—

 (a) boleh memperuntukkan bahawa apa-apa perbuatan atau
ketinggalan yang melanggar mana-mana peruntukannya
adalah menjadi suatu kesalahan; dan

 (b) boleh mengadakan peruntukan bagi pengenaan hukuman
denda tidak melebihi lima ribu ringgit atau pemenjaraan
selama tempoh tidak melebihi satu tahun bagi kesalahan
sedemikian.

Kuasa untuk meminda Jadual

46. Menteri boleh, melalui perintah yang disiarkan dalam Warta,
meminda, menambah atau mengubah Jadual kepada Akta ini.

BAHAGIAN VIII

PEMANSUHAN DAN PERALIHAN

Pemansuhan Akta Lembaga Urusan dan Tabung Haji 1969

47. Pada hari yang ditetapkan—

 (a) Akta Lembaga Urusan dan Tabung Haji 1969 [Akta 8],
yang disebut “Akta yang dimansuhkan” dalam Akta
ini, hendaklah terhenti berkuat kuasa dan dimansuhkan;
dan

 (b) Lembaga Urusan dan Tabung Haji, iaitu suatu pertubuhan
perbadanan yang ditubuhkan di bawah Akta yang
dimansuhkan, hendaklah terhenti wujud.

Undang-Undang Malaysia38 AKTA 535

Keberterusan anggota

48. Tiap-tiap orang yang sebaik sebelum hari yang ditetapkan
memegang jawatan sebagai anggota dilantik dalam Lembaga
Urusan dan Tabung Haji hendaklah pada hari itu menjadi anggota
Lembaga dan hendaklah tertakluk kepada segala peruntukan Akta
ini yang berhubungan dengan anggota sedemikian dan hendaklah
disifatkan telah dilantik di bawah Akta ini.

Keberterusan undang-undang, dsb.

49. (1) Tertakluk kepada Akta ini, segala undang-undang
bertulis yang menyentuh atau bagi perlindungan Lembaga Urusan
dan Tabung Haji dan berkuat kuasa sebaik sebelum hari yang
ditetapkan hendaklah, sehingga dipinda atau dibatalkan oleh
pihak berkuasa yang mempunyai kuasa untuk berbuat demikian,
terus berkuat kuasa pada dan selepas hari yang ditetapkan dan
ditafsirkan seolah-olah Akta ini tidak pernah diperbuat.

 (2) Segala perundangan subsidiari yang dibuat atau disifatkan
telah dibuat di bawah Akta yang dimansuhkan dan berkuat
kuasa sebaik sebelum hari yang ditetapkan hendaklah, setakat
yang selaras dengan peruntukan Akta ini, disifatkan telah dibuat
di bawah Akta ini dan hendaklah terus berkuat kuasa sehingga
dibatalkan, digantikan atau habis tempohnya.

 (3) Apa-apa sebutan dalam mana-mana undang-undang bertulis
mengenai Akta yang dimansuhkan atau Lembaga Urusan dan
Tabung Haji hendaklah, melainkan jika konteksnya menghendaki
makna yang lain, ditafsirkan sebagai sebutan mengenai Akta ini
atau Lembaga, mengikut mana-mana yang berkenaan, dan ungkapan
yang mengandungi sebutan sedemikian hendaklah ditafsirkan
sewajarnya.

Perpindahan kuasa, hak, liabiliti dan kewajipan

50. Tertakluk kepada Akta ini, segala kuasa, hak, keistimewaan,
kewajipan, liabiliti atau obligasi yang sebaik sebelum hari yang
ditetapkan merupakan kuasa, hak, keistimewaan, kewajipan, liabiliti
atau obligasi Lembaga Urusan dan Tabung Haji hendaklah mulai
dari hari itu turun kepada Lembaga.

Tabung Haji 39

Perpindahan tanah dan harta

51. (1) Tertakluk kepada Akta ini, semua tanah yang sebaik
sebelum hari yang ditetapkan terletak hak pada atau dirizabkan
di bawah peruntukan mana-mana undang-undang bertulis yang
berhubungan dengan tanah bagi maksud Lembaga Urusan dan
Tabung Haji hendaklah, pada hari itu, terletak hak pada Lembaga,
atau disifatkan dirizabkan bagi maksud Lembaga, mengikut mana-
mana yang berkenaan.

 (2) Tertakluk kepada Akta ini dan apa-apa arahan Menteri,
segala harta dan aset selain tanah yang sebaik sebelum hari yang
ditetapkan terletak hak pada Lembaga Urusan dan Tabung Haji atau
pada mana-mana orang bagi pihak Lembaga Urusan dan Tabung
Haji hendaklah pada hari itu terletak hak pada Lembaga.

Kontrak sedia ada

52. Tertakluk kepada Akta ini, segala surat ikatan, bon, perjanjian,
surat cara dan perkiraan kerja yang wujud sebaik sebelum hari yang
ditetapkan dan menyentuh mana-mana harta yang dipindahkan di
bawah seksyen 51 hendaklah berkuat kuasa dan berkesan penuh
terhadap atau bagi faedah Lembaga dan boleh dikuat kuasa dengan
sepenuhnya dan berkesan seolah-olah Lembaga dan bukan Lembaga
Urusan dan Tabung Haji yang telah dinamakan dalamnya atau
telah menjadi pihak kepadanya.

Keberterusan prosiding sivil dan jenayah

53. (1) Tertakluk kepada Akta ini, baik pemansuhan Akta yang
dimansuhkan mahupun apa-apa jua yang terkandung dalam Akta ini
tidak boleh menyentuh liabiliti mana-mana orang untuk didakwa
atau dihukum atas kesalahan yang dilakukan di bawah Akta yang
dimansuhkan sebelum hari yang ditetapkan, atau apa-apa prosiding
yang dibawa atau hukuman yang dikenakan sebelum tarikh itu
berkenaan dengan kesalahan sedemikian.

 (2) Tertakluk kepada Akta ini, mana-mana prosiding (sama
ada sivil atau jenayah) atau kausa tindakan yang belum selesai
atau yang wujud sebaik sebelum hari yang ditetapkan oleh atau
terhadap Lembaga Urusan dan Tabung Haji atau mana-mana
orang yang bertindak bagi pihak Lembaga Urusan dan Tabung

Undang-Undang Malaysia40 AKTA 535

Haji boleh diteruskan atau dimulakan oleh atau terhadap Lembaga
sebagaimana prosiding itu boleh diteruskan atau dimulakan oleh
atau terhadap Lembaga Urusan dan Tabung Haji atau orang itu
seolah-olah Akta ini tidak diperbuat.

 (3) Apa-apa rayuan yang dibawa atau kebenaran untuk merayu
yang dipohon pada atau selepas hari yang ditetapkan terhadap
sesuatu keputusan yang diberikan dalam mana-mana prosiding
undang-undang sebelum hari itu boleh dibawa oleh atau terhadap
Lembaga sebagaimana ia boleh dibawa oleh atau terhadap Lembaga
Urusan dan Tabung Haji seolah-olah Akta ini tidak diperbuat.

Perpindahan Kumpulan Wang

54. Tertakluk kepada Akta ini, segala wang yang ada dalam,
dan kena dibayar kepada, Kumpulan Wang yang ditubuhkan di
bawah seksyen 19 Akta yang dimansuhkan hendaklah pada hari
yang ditetapkan berpindah kepada Kumpulan Wang.

Perpindahan pendeposit dalam Kumpulan Wang

55. Tiap-tiap orang yang sebaik sebelum hari yang ditetapkan
menjadi pendeposit dalam Kumpulan Wang yang ditubuhkan di
bawah seksyen 19 Akta yang dimansuhkan hendaklah pada hari
itu menjadi pendeposit dalam Kumpulan Wang dan menjadi
tertakluk kepada segala peruntukan Akta ini yang berhubungan
dengan pendeposit dalam Kumpulan Wang.

Pengesahan perbuatan

56. (1) Tiap-tiap perbuatan atau benda yang dilakukan oleh
Lembaga Urusan dan Tabung Haji sebelum hari yang ditetapkan
yang akan sah sekiranya telah dilakukan oleh Lembaga di bawah
Akta ini adalah dengan ini disahkan dan diisytiharkan telah
dilakukan dengan sah.

 (2) Tanpa menjejaskan subseksyen (1)—

 (a) tiap-tiap syarikat yang ditubuhkan atau berupa sebagai
ditubuhkan oleh Lembaga Urusan dan Tabung Haji di
bawah Akta Syarikat 1965 hendaklah disifatkan telah
ditubuhkan dengan sah dan hendaklah terus wujud
seolah-olah ia telah ditubuhkan oleh Lembaga di bawah
perenggan 4(3)(d); dan

Tabung Haji 41

 (b) apa-apa pembiayaan atau bantuan kewangan yang diberikan
oleh Lembaga Urusan dan Tabung Haji kepada sesuatu
syarikat yang disebut dalam perenggan (a) hendaklah
disifatkan telah diberikan dengan sah.

Keberterusan Pengarah Besar, pegawai dan pekhidmat

57. (1) Orang yang menjadi Pengarah Besar Lembaga Urusan
dan Tabung Haji sebaik sebelum hari yang ditetapkan hendaklah
pada hari itu—

 (a) menjadi Ketua Pegawai Eksekutif Lembaga seolah-olah
dia telah dilantik di bawah seksyen 12 sehingga habis
tempoh pelantikannya di bawah Akta yang dimansuhkan,
melainkan jika dia terlebih dahulu meletakkan jawatan
atau pelantikannya terlebih dahulu dibatalkan oleh Menteri
di bawah seksyen itu; dan

 (b) menjadi anggota Lembaga selagi dia terus menjadi Ketua
Pegawai Eksekutif.

 (2) Tiap-tiap orang yang sebaik sebelum hari yang ditetapkan
diambil kerja sebagai pegawai atau pekhidmat Lembaga Urusan
dan Tabung Haji hendaklah pada hari itu disifatkan diambil
kerja sebagai pegawai atau pekhidmat sedemikian, mengikut
mana-mana yang berkenaan, bagi Lembaga atas terma dan syarat
perkhidmatan yang sama seperti yang terpakai sebaik sebelum
hari yang ditetapkan.

Prosiding tatatertib yang belum selesai

58. Segala prosiding tatatertib yang, sebaik sebelum hari yang
ditetapkan, masih belum selesai terhadap mana-mana pegawai atau
pekhidmat Lembaga Urusan dan Tabung Haji boleh, pada atau
selepas tarikh itu, diteruskan terhadap pegawai atau pekhidmat
itu di bawah Akta ini.

Penggunaan meterai

59. Sehingga suatu meterai diperuntukkan oleh Lembaga di bawah
seksyen 5, meterai perbadanan Lembaga Urusan dan Tabung Haji
hendaklah menjadi meterai perbadanan Lembaga.

Undang-Undang Malaysia42 AKTA 535

JADUAL

[Subseksyen 4(4)]

Peraturan berkenaan dengan perbadanan

1. Lembaga hendaklah, pada atau sebelum tarikh mana-mana perbadanan
ditubuhkan di bawah perenggan 4(3)(c), membuat peraturan-peraturan berkenaan
dengan perbadanan itu dengan menentukan—

 (a) maksud dan tujuan yang baginya perbadanan itu ditubuhkan;

 (b) hak, kuasa, kewajipan dan fungsi perbadanan itu;

 (c) sistem pengurusan perbadanan itu; dan

 (d) hubungan antara perbadanan itu dengan Lembaga dan hak kawalan
terhadap perbadanan itu.

Kuat kuasa peraturan

2. Tertakluk kepada Akta ini, mana-mana peraturan yang dibuat di bawah
perenggan 1 hendaklah mengikat perbadanan yang berkenaan dengannya
peraturan itu dibuat dan hendaklah mempunyai kuat kuasa bagi segala maksud
seolah-olah peraturan itu telah diperbuat dalam Akta ini.

Pindaan peraturan

3. Lembaga boleh pada bila-bila masa meminda, membatalkan atau menambah
mana-mana peraturan yang dibuat berkenaan dengan mana-mana perbadanan
di bawah perenggan 1.

Penggulungan

4. (1) Lembaga boleh, dengan kelulusan Menteri, mengarahkan supaya mana-
mana perbadanan yang ditubuhkan olehnya digulung dan dibubarkan.

 (2) Apabila mana-mana perbadanan dibubarkan di bawah perenggan ini,
aset perbadanan itu selepas dibayar segala liabiliti hendaklah dipindahkan
kepada dan terletak hak pada Lembaga.

 (3) Penggulungan sesuatu perbadanan di bawah perenggan ini hendaklah
dikendalikan mengikut apa-apa cara yang ditetapkan oleh Lembaga.

Taraf perbadanan

5. Tiap-tiap perbadanan yang ditubuhkan di bawah perenggan 4(3)(c) hendaklah
menjadi pertubuhan perbadanan dengan apa-apa nama yang diberikan oleh
Lembaga kepada perbadanan itu dan hendaklah kekal turun-temurun dan
mempunyai meterai perbadanan dan boleh membawa guaman dan dibawa

Tabung Haji 43

guaman terhadapnya atas namanya itu dan boleh membuat kontrak dan boleh
memegang dan memperlakukan apa-apa harta alih atau tak alih dan boleh
melakukan segala perkara atau benda lain yang bersampingan atau berkaitan
dengan sesuatu pertubuhan perbadanan yang selaras dengan Akta ini dan
tertakluk kepada apa-apa sekatan atau batasan yang ditetapkan oleh Lembaga
dalam setiap hal.

Meterai perbadanan

6. (1) Tiap-tiap perbadanan sedemikian hendaklah mempunyai meterai
perbadanan yang hendaklah mengandungi apa-apa tanda sebagaimana yang
ditentukan oleh perbadanan itu dengan kelulusan Lembaga, dan meterai itu
boleh dari semasa ke semasa dipecahkan, ditukar, diubah dan dibuat baharu
oleh perbadanan itu sebagaimana yang difikirkannya patut, dengan kelulusan
Lembaga.

 (2) Sehingga suatu meterai diadakan oleh perbadanan di bawah perenggan
ini, suatu cop yang mengandungi nama perbadanan dan mengelilingi huruf
“TABUNG HAJI” boleh digunakan sebagai meterai perbadanan.

 (3) Meterai perbadanan atau cop yang disebut dalam subperenggan (2)
hendaklah berada dalam jagaan mana-mana orang yang diarahkan oleh
perbadanan itu dan hendaklah disahkan oleh orang itu.

 (4) Segala surat ikatan, dokumen dan surat cara lain yang berupa sebagai
dimeteraikan dengan meterai itu, disahkan sebagaimana yang diperuntukkan
dalam subperenggan (3), hendaklah sehingga dibuktikan sebaliknya, disifatkan
telah disempurnakan dengan sah.

 (5) Apa-apa dokumen atau surat cara yang jika disempurnakan oleh
seseorang yang bukan pertubuhan perbadanan tidak akan dikehendaki supaya
dimeteraikan boleh dengan cara yang sama disempurnakan oleh perbadanan itu;
dan apa-apa dokumen atau surat cara sedemikian boleh disempurnakan bagi
pihak perbadanan oleh mana-mana pegawai atau pekhidmat perbadanan yang
diberi kuasa secara am atau khas oleh perbadanan itu bagi maksud itu.

 (6) Meterai tiap-tiap perbadanan hendaklah diberi pengiktirafan rasmi dan
kehakiman.

Undang-Undang Malaysia44 AKTA 535

UNDANG-UNDANG MALAYSIA

Akta 535

AKTA TABUNG HAJI 1995

SENARAI PINDAAN

 Undang-undang Tajuk ringkas  Berkuat kuasa
 yang meminda  dari

−TIADA−

Tabung Haji 45

UNDANG-UNDANG MALAYSIA

Akta 535

AKTA TABUNG HAJI 1995

SENARAI SEKSYEN YANG DIPINDA

 Seksyen Undang-undang Berkuat kuasa
  yang meminda dari

−TIADA−

JW002406   20-06-2014

Hakcipta Pencetak H

PERCETAKAN NASIONAL MALAYSIA BERHAD
Semua Hak Terpelihara. Tiada mana-mana bahagian jua daripada penerbitan ini boleh diterbitkan semula atau disimpan di dalam bentuk
yang boleh diperolehi semula atau disiarkan dalam sebarang bentuk dengan apa jua cara elektronik, mekanikal, fotokopi, rakaman dan/
atau sebaliknya tanpa mendapat izin daripada Percetakan Nasional Malaysia Berhad (Pencetak kepada Kerajaan Malaysia yang
dilantik).

DICETAK OLEH
PERCETAKAN NASIONAL MALAYSIA BERHAD,
KUALA LUMPUR
BAGI PIHAK DAN DENGAN PERINTAH KERAJAAN MALAYSIA